CELEX: 32018R1638
Language: lt
Date: 2018-07-13 00:00:00
Title: 2018 m. liepos 13 d. Komisijos deleguotasis reglamentas (ES) 2018/1638, kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais patikslinama, kaip užtikrinti, kad pradiniai duomenys būtų tinkami ir patikrinami, ir patikslinamos duomenų teikėjo vidaus priežiūros ir tikrinimo procedūros, kurių nustatymą turi užtikrinti ypatingos svarbos ar svarbaus lyginamojo indekso administratorius, kai pradinius duomenis teikia sandorių sudarymo funkciją vykdantys darbuotojai (Tekstas svarbus EEE.)

5.11.2018   
               
               
                  LT
               
               
                  Europos Sąjungos oficialusis leidinys
               
               
                  L 274/6
               
            
         KOMISIJOS DELEGUOTASIS REGLAMENTAS (ES) 2018/1638
         2018 m. liepos 13 d.
         kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais patikslinama, kaip užtikrinti, kad pradiniai duomenys būtų tinkami ir patikrinami, ir patikslinamos duomenų teikėjo vidaus priežiūros ir tikrinimo procedūros, kurių nustatymą turi užtikrinti ypatingos svarbos ar svarbaus lyginamojo indekso administratorius, kai pradinius duomenis teikia sandorių sudarymo funkciją vykdantys darbuotojai
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 11 straipsnio 5 dalies ketvirtą pastraipą,
         kadangi:
         
                     (1)
                  
                  
                     Reglamento (ES) 2016/1011 11 straipsnio 1 dalimi reikalaujama, kad lyginamajam indeksui nustatyti naudojami pradiniai duomenys būtų tinkami, kad galėtų tiksliai ir patikimai atspindėti rinką ar ekonomikos realiją, kuriai įvertinti yra skirtas lyginamasis indeksas, be to, reikalaujama, kad duomenys būtų patikrinami. Taip pat kai pradinius duomenis teikia sandorių sudarymo funkciją vykdantys darbuotojai, to reglamento 11 straipsnio 3 dalies b punktu administratorius įpareigojamas užtikrinti, kad duomenų teikėjas nustatytų tinkamas vidaus priežiūros ir tikrinimo procedūras;
                  
               
                     (2)
                  
                  
                     siekiant teisingai apskaičiuoti lyginamąjį indeksą, ne tik būtina gauti tikslias pradinių duomenų vertes, bet jos turėtų būti išreikštos atitinkamais matavimo vienetais ir atspindėti atitinkamas pagrindinio turto ypatybes;
                  
               
                     (3)
                  
                  
                     tai, ar pradiniai duomenys yra patikrinami, yra susiję su jų tikslumu, kuris savo ruožtu labai priklauso nuo naudojamų pradinių duomenų rūšies. Pradiniai duomenys, kurie nėra nei sandorio duomenys, nei gaunami iš reguliuojamų duomenų šaltinių, nurodytų Reglamento (ES) 2016/1011 3 straipsnio 1 dalies 24 punkte, vis dėlto gali atitikti patikrinamumo reikalavimą, jeigu administratorius turi pakankamai informacijos, kad galėtų tinkamai duomenis patikrinti. Todėl administratorius turėtų būti įpareigotas užtikrinti, kad jis turėtų informacijos, reikalingos tinkamam patikrinimui atlikti;
                  
               
                     (4)
                  
                  
                     siekiant užtikrinti pradinių duomenų tinkamumą ir patikrinamumą, administratorius turėtų būti įpareigotas pradinius duomenis stebėti pakankamai reguliariai priklausomai nuo konkrečios pradinių duomenų rūšies pažeidžiamumo. Kiek tai susiję su reguliuojamais duomenimis, esamu atitinkamo duomenų teikėjo veiklos reglamentavimu ir priežiūra jau užtikrinamas reguliuojamų duomenų teisingumas. Todėl tos rūšies duomenims turėtų būti taikomi švelnesni stebėsenos reikalavimai. Kitų rūšių pradinius duomenis reikia tikrinti išsamiau, todėl jiems turėtų būti taikomi išsamesni patikrinimai, visų pirma kalbant apie pradinius duomenis, kurie nėra sandorio duomenys, ypač jei juos pateikė sandorių sudarymo funkciją vykdantys darbuotojai;
                  
               
                     (5)
                  
                  
                     kai pradiniai duomenys yra teikiami, svarbu patikrinti, ar jie pateikiami iki administratoriaus nustatyto termino. Taip užtikrinamas skirtingų duomenų teikėjų duomenų nuoseklumas. Kai pradiniai duomenys nėra teikiami, taip pat reikia patikrinti laiką, kuriuo vertinami pradiniai duomenys, siekiant užtikrinti skirtingų pradinių duomenų nuoseklumą. Todėl administratorius turėtų būti įpareigotas patikrinti, ar pradiniai duomenys teikiami, ar pasirenkami iš konkretaus šaltinio iki jo nustatyto termino;
                  
               
                     (6)
                  
                  
                     ypač svarbu tinkamai patikrinti pagrindines ypatybes, kaip antai pagrindinio turto valiutą, išpirkimo terminą ir laikotarpį iki įsipareigojimų vykdymo termino arba sandorio šalių rūšis, kaip nurodyta lyginamojo indekso metodikoje;
                  
               
                     (7)
                  
                  
                     sandorių sudarymo funkciją vykdančių darbuotojų teikiamų pradinių duomenų vidaus priežiūros veiksmingumas priklauso nuo to, ar duomenų teikėjo organizacijoje yra nustatytos ir palaikomos tinkamos struktūros. Paprastai šias struktūras turėtų sudaryti trys kontrolės lygiai, išskyrus atvejus, kai dėl duomenų teikėjo organizacijos dydžio toks skaičius nebūtų pagrįstas. Pirmasis kontrolės lygis turėtų apimti procesus, kuriais užtikrinamas veiksmingas pradinių duomenų tikrinimas;
                  
               
                     (8)
                  
                  
                     sandorių sudarymo funkciją vykdančių darbuotojų vykdomas duomenų teikimas kelia ypatingą riziką dėl būdingo interesų konflikto tarp sandorių sudarymo funkciją vykdančių darbuotojų komercinio vaidmens ir pradinių duomenų teikimo lyginamajam indeksui apskaičiuoti veiklos. Todėl duomenų teikėjui svarbu nustatyti, palaikyti ir vykdyti interesų konfliktų politiką, atitinkančią antrą kontrolės lygį, ir reguliariai tikrinti naudojamus pradinius duomenis. Be to, siekiant išaiškinti ir perduoti aukštesniu lygmeniu svarstyti netinkamo elgesio atvejus arba nustatyti veiklą, kuri potencialiai daro įtaką lyginamojo indekso teisingumui, gali būti ypač naudinga nustatyti pranešimo apie pažeidimus procedūrą, leidžiančią bet kuriam darbuotojui pranešti atitinkamą atitikties užtikrinimo funkciją arba kitą tinkamą vidaus funkciją vykdančiam personalui apie bet kokį netinkamo elgesio atvejį. Todėl administratorius turėtų įsitikinti, kad duomenų teikėjo vidaus priežiūros ir tikrinimo procedūros apima interesų konfliktų politikos nustatymą, palaikymą bei vykdymą ir pranešimo apie pažeidimus procedūros nustatymą ir palaikymą;
                  
               
                     (9)
                  
                  
                     šis reglamentas taikomas ypatingos svarbos ir svarbių lyginamųjų indeksų administratoriams. Vadovaujantis proporcingumo principu, šiuo reglamentu vengiama užkrauti pernelyg didelę naštą svarbių lyginamųjų indeksų administratoriams, suteikiant jiems galimybę nuspręsti taikyti interesų konfliktų reikalavimus tik faktiniams arba galimiems interesų konfliktams, kurie yra arba galėtų būti reikšmingi. Be to, administratoriams turėtų būti leista laisviau pagal savo diskreciją rinktis būdus, kuriais jie užtikrina vidaus priežiūros ir tikrinimo procedūras duomenų teikėjo lygmeniu. Visų pirma jiems turėtų būti leista sušvelninti tam tikrus toms procedūroms taikomus reikalavimus atsižvelgiant į duomenų teikėjo organizacijos pobūdį, mastą ir sudėtingumą;
                  
               
                     (10)
                  
                  
                     administratoriams reikėtų suteikti pakankamai laiko, kad jie galėtų užtikrinti atitiktį šio reglamento reikalavimams. Todėl šis reglamentas turėtų būti pradėtas taikyti po dviejų mėnesių nuo jo įsigaliojimo;
                  
               
                     (11)
                  
                  
                     šis reglamentas grindžiamas Europos vertybinių popierių ir rinkų institucijos (ESMA) Komisijai pateiktais techninių reguliavimo standartų projektais;
                  
               
                     (12)
                  
                  
                     ESMA dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Vertybinių popierių ir rinkų suinteresuotųjų subjektų grupės, įsteigtos Europos Parlamento ir Tarybos reglamento (ES) Nr. 1095/2010 (2) 37 straipsniu, pateikti savo nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Taikymo sritis
            Šis reglamentas neapima nesvarbių lyginamųjų indeksų administratorių ir nėra jiems taikomas.
         
         
            2 straipsnis
            Pradinių duomenų tinkamumo ir patikrinamumo užtikrinimas
            
               1.   Lyginamojo indekso administratorius užtikrina, kad jis turėtų informacijos, būtinos siekiant patikrinti su visais pradiniais duomenimis, kuriais jis naudojasi apskaičiuodamas lyginamąjį indeksą, susijusius toliau išvardytus aspektus, jeigu atitinkamiems pradiniams duomenims šie aspektai taikytini:
               
                           (a)
                        
                        
                           tai, ar duomenis teikiantis asmuo yra įgaliotas duomenų teikėjo vardu teikti pradinius duomenis pagal visus įgaliojimo reikalavimus pagal Reglamento (ES) 2016/1011 15 straipsnio 2 dalies b punktą;
                        
                     
                           (b)
                        
                        
                           tai, ar pradiniai duomenys teikiami duomenų teikėjo, ar pasirenkami iš administratoriaus nurodyto šaltinio iki jo nustatyto termino;
                        
                     
                           (c)
                        
                        
                           tai, ar duomenų teikėjas pradinius duomenis teikia administratoriaus nurodytu formatu;
                        
                     
                           (d)
                        
                        
                           tai, ar pradinių duomenų šaltinis yra vienas iš šaltinių, išvardytų Reglamento (ES) 2016/1011 3 straipsnio 1 dalies 24 punkte;
                        
                     
                           (e)
                        
                        
                           tai, ar pradinių duomenų šaltinis yra patikimas;
                        
                     
                           (f)
                        
                        
                           tai, ar pradiniai duomenys atitinka lyginamojo indekso metodikoje išdėstytus reikalavimus, visų pirma susijusius su valiuta, matavimo vienetu, išpirkimo terminu ir sandorio šalių rūšimis;
                        
                     
                           (g)
                        
                        
                           tai, ar yra pasiektos visos atitinkamos pradinių duomenų kiekio ribinės vertės ir visi atitinkami pradinių duomenų kokybės standartai pagal metodiką;
                        
                     
                           (h)
                        
                        
                           tai, ar skirtingų pradinių duomenų naudojimo eiliškumo laikomasi pagal metodiką;
                        
                     
                           (i)
                        
                        
                           tai, ar teikiant pradinius duomenis pagal savo diskreciją veikta arba išvadomis remiamasi pagal aiškias metodikoje nurodytas taisykles ir politiką, kuri turi būti nustatyta lyginamojo indekso elgesio kodekse.
                        
                     
            
               2.   Administratoriai 1 dalyje nurodytus patikrinimus vykdo reguliariai. Ypatingos svarbos lyginamųjų indeksų administratoriai 1 dalies a, b, c ir d punktuose išvardytus patikrinimus vykdo prieš paskelbdami lyginamąjį indeksą arba bet kuriuo būdu paviešindami lyginamąjį indeksą.
            
         
         
            3 straipsnis
            Duomenų teikėjo vidaus priežiūros ir tikrinimo procedūros
            
               1.   Duomenų teikėjo vidaus priežiūros ir tikrinimo procedūras, kurių nustatymą administratorius turi užtikrinti pagal Reglamento (ES) 2016/1011 11 straipsnio 3 dalies b punktą, sudaro bent šie elementai:
               
                           (a)
                        
                        
                           vidaus funkcijos, kurią vykdantys darbuotojai užtikrina pirmą pradinių duomenų teikimo kontrolės lygį ir vykdo toliau išvardytas pareigas, nustatymas ir palaikymas:
                           
                                       i)
                                    
                                    
                                       atlieka veiksmingą pradinių duomenų patikrinimą prieš juos teikiant, kartu užtikrindami atitiktį visiems pradinių duomenų patvirtinimo reikalavimams, taikytiniems duomenų teikėjui pagal Reglamento (ES) 2016/1011 15 straipsnio 2 dalies d punkto iii papunktį, ir tikrina pradinių duomenų teisingumą ir tikslumą prieš juos teikiant;
                                    
                                 
                                       ii)
                                    
                                    
                                       tikrina, ar duomenis teikiantis asmuo yra įgaliotas duomenų teikėjo vardu teikti pradinius duomenis pagal visus reikalavimus, nustatytus pagal Reglamento (ES) 2016/1011 15 straipsnio 2 dalies b punktą;
                                    
                                 
                                       iii)
                                    
                                    
                                       užtikrina, kad prieigą prie teikiamų pradinių duomenų turėtų tik asmenys, dalyvaujantys teikimo procese, išskyrus atvejus, kai prieiga reikalinga dėl audito, tyrimo ar kitais įstatymų numatytais tikslais;
                                    
                                 
                     
                           (b)
                        
                        
                           vidaus funkcijos, kurią vykdantys darbuotojai užtikrina antrą pradinių duomenų teikimo kontrolės lygį ir vykdo toliau išvardytas pareigas, nustatymas ir palaikymas:
                           
                                       i)
                                    
                                    
                                       tikrina pradinius duomenis po jų pateikimo nepriklausomai nuo pirmo lygio kontrolės funkciją vykdančių asmenų atlikto patikrinimo, siekdami patvirtinti pateiktų duomenų teisingumą ir tikslumą;
                                    
                                 
                                       ii)
                                    
                                    
                                       nustato ir palaiko pranešimo apie pažeidimus procedūrą, apimančią tinkamas informatorių apsaugos priemones;
                                    
                                 
                                       iii)
                                    
                                    
                                       nustato ir palaiko procedūras, skirtas viduje pranešti apie bet kokį bandymą manipuliuoti ar faktinį manipuliavimą pradiniais duomenimis, taip pat susijusias su bet kokiu duomenų teikėjo įmonės politikos, susijusios su lyginamaisiais indeksais, nesilaikymu ir tokių atvejų neatidėliotinu tyrimu;
                                    
                                 
                                       iv)
                                    
                                    
                                       nustato ir palaiko procedūras, skirtas neatidėliotinai viduje pranešti apie bet kokias teikimo proceso veikimo problemas;
                                    
                                 
                                       v)
                                    
                                    
                                       užtikrina, kad biuro patalpose, kuriose dirba sandorių sudarymo funkciją vykdantys darbuotojai, reguliariai asmeniškai būtų antro lygio kontrolės funkciją vykdantis darbuotojas;
                                    
                                 
                                       vi)
                                    
                                    
                                       nuolat prižiūri sandorių sudarymo funkciją vykdančių darbuotojų, tiesiogiai dalyvaujančių pradinių duomenų teikimo procese, atitinkamą komunikaciją ir tokių darbuotojų ir kitų vidaus funkcijas vykdančių darbuotojų arba išorės organų komunikaciją;
                                    
                                 
                                       vii)
                                    
                                    
                                       nustato, palaiko ir vykdo interesų konfliktų politiką, kuria užtikrinama, kad:
                                       
                                                   —
                                                
                                                
                                                   faktiniai arba galimi interesų konfliktai, susiję su bet kuriuo duomenų teikėjo sandorių sudarymo funkciją vykdančiu darbuotoju, dalyvaujančiu duomenų teikimo procese, būtų nustatyti ir atskleisti administratoriui,
                                                
                                             
                                                   —
                                                
                                                
                                                   duomenis teikiančio asmens atlyginimas nebūtų nei tiesiogiai, nei netiesiogiai susietas su lyginamojo indekso verte, konkrečių teikiamų duomenų verte ir kokia nors duomenų teikėjo veikla, dėl kurios gali kilti interesų konfliktas, susijęs su lyginamojo indekso pradinių duomenų teikimu,
                                                
                                             
                                                   —
                                                
                                                
                                                   sandorių sudarymo funkciją vykdančių darbuotojų, dalyvaujančių pradinių duomenų teikimo procese, ir kitų sandorių sudarymo funkciją vykdančių darbuotojų pareigos būtų aiškiai atskirtos,
                                                
                                             
                                                   —
                                                
                                                
                                                   sandorių sudarymo funkciją vykdantys darbuotojai, dalyvaujantys pradinių duomenų teikimo procese, ir kiti sandorių sudarymo funkciją vykdantys darbuotojai būtų fiziškai atskirti,
                                                
                                             
                                                   —
                                                
                                                
                                                   sandorių sudarymo funkciją vykdančių darbuotojų ir kitų duomenų teikėjo darbuotojų, dalyvaujančių veikloje, kuri gali kelti interesų konfliktų riziką, informacijos mainai būtų veiksmingai kontroliuojami, jeigu ta informacija, kuria keičiamasi, gali daryti poveikį teikiamiems pradiniams duomenims,
                                                
                                             
                                                   —
                                                
                                                
                                                   laikiniems informacijos mainų kontrolės, nurodytos penktoje įtraukoje, sutrikimams būtų parengtos nenumatytų atvejų nuostatos,
                                                
                                             
                                                   —
                                                
                                                
                                                   būtų imtasi priemonių, kuriomis jokiam asmeniui neleidžiama daryti netinkamos įtakos tam, kaip sandorių sudarymo funkciją vykdantys darbuotojai, dalyvaujantys pradinių duomenų teikimo procese, vykdo savo veiklą;
                                                
                                             
                                 
                     
                           (c)
                        
                        
                           vidaus funkcijos, kurią vykdantys asmenys yra nepriklausomi nuo pirmo ir antro lygio kontrolę vykdančių asmenų, užtikrina trečią pradinių duomenų teikimo kontrolės lygį ir atsako už reguliarų kitų dviejų lygių kontrolės funkcijų kontrolės priemonių tikrinimą, nustatymas ir palaikymas;
                        
                     
                           (d)
                        
                        
                           procedūros, kuriomis nustatoma:
                           
                                       i)
                                    
                                    
                                       trijų lygių kontrolės funkcijas vykdančių darbuotojų bendradarbiavimo priemonės ir tarpusavio informacijos, privalomos teikti pagal šios dalies a, b ir c punktus, srautas;
                                    
                                 
                                       ii)
                                    
                                    
                                       reguliarus duomenų teikėjo vyresniosios vadovybės informavimas apie tų trijų lygių kontrolės funkcijas vykdančių darbuotojų vykdytas pareigas;
                                    
                                 
                                       iii)
                                    
                                    
                                       administratoriaus prašomos informacijos apie duomenų teikėjo vidaus priežiūros ir tikrinimo procedūras pateikimas administratoriui.
                                    
                                 
                     
            
               2.   Administratorius gali nuspręsti netaikyti kurių nors reikalavimų, nurodytų 1 dalies b punkto v papunktyje arba vii papunkčio trečioje, ketvirtoje arba šeštoje įtraukoje, atsižvelgdamas į šiuos aspektus:
               
                           (a)
                        
                        
                           duomenų teikėjo veiklos pobūdį, mastą ir sudėtingumą;
                        
                     
                           (b)
                        
                        
                           interesų konflikto tikimybę dėl sąveikos tarp lyginamojo indekso pradinių duomenų teikimo veiklos ir prekybos ar kitos duomenų teikėjo veiklos;
                        
                     
                           (c)
                        
                        
                           su duomenų teikimo procesu susijusios diskrecijos lygį.
                        
                     
            
               3.   Pirmiausia atsižvelgęs į duomenų teikėjo organizacijos mažumą ir į 2 dalies a, b ir c punktuose išvardytus aspektus, administratorius gali leisti duomenų teikėjui nustatyti paprastesnę organizacinės kontrolės struktūrą, nei privaloma pagal 1 dalį. Vis dėlto taikant paprastesnę kontrolės struktūrą užtikrinama, kad būtų vykdomos visos tos 1 dalies a, b ir c punktuose nurodytos pareigos, išskyrus pareigas, kurių leista nevykdyti pagal 2 dalį. 1 dalies d punkto i ir ii papunkčiai taikomi atsižvelgiant į paprastesnę kontrolės struktūrą.
            
            
               4.   Svarbaus lyginamojo indekso administratorius gali nuspręsti taikyti 1 dalies b punkto vii papunktyje nurodytus reikalavimus tik faktinių arba galimų interesų konfliktų, kurie yra arba galėtų būti reikšmingi, atžvilgiu.
            
         
         
            4 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. sausio 25 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. liepos 13 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 171, 2016 6 29, p. 1.
         
            (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).